text: [{"text_idx": "#000000", "text": "Eg vil heldur lukta blo\u0301murnar"}, {"text_idx": "#000001", "text": "\u201cThe Story of Ferdinand\u201d er barnabo\u0301k, i\u00f0 Munro Leaf skriva\u00f0i i\u0301 1936. Bo\u0301kin er pry\u0301dd vi\u00f0 tekningum eftir Robert Lawson. Pasifistiska barnabo\u0301kin var i\u0301 longri ti\u0301\u00f0 banna\u00f0 i\u0301 fleiri londum. Eitt nu\u0301 i\u0301 Spania, har borgarakri\u0301ggj herja\u00f0i. I\u0301 Ty\u0301sklandi kravdi Hitler, at \u00f8ll eint\u00f8k av bo\u0301kini vo\u0301ru brend, me\u00f0an Mahatma Gandhi seg\u00f0i bo\u0301kina vera si\u0301na yndis. Disney framleiddi kendan teknifilm i\u0301 1938, i\u00f0 bygdi a\u0301 s\u00f8guna og myndirnar i\u0301 bo\u0301kini."}, {"text_idx": "#000002", "text": "Eins og mong onnur havi eg eisini uppliva\u00f0 barndo\u0301msgle\u00f0ina, i\u00f0 kemst av, at foreldur geva s\u00e6r ti\u0301\u00f0 til at lesa go\u0301\u00f0a na\u0301tt s\u00f8gur, a\u0301\u00f0renn barni\u00f0 leggur seg. Hesar l\u00f8tur eru m\u00e6r dy\u0301rabarar og standa sera sterkt i\u0301 mi\u0301num barndo\u0301msminni. Minni\u00f0 um tryggleikan, hugnan og k\u00e6rleikan, ein kennur, ta\u0301 foreldur geva s\u00e6r stundir til at lesa s\u00f8gu fyri barninum. I\u0301 felag fer\u00f0ast vit inn i\u0301 ein annan heim, har hugflogi\u00f0 ma\u0301 ny\u0301tast og veruliga royna si\u0301ni m\u00f8rk. Samstundis kann barni\u00f0 eisini l\u00e6ra ymiskt um li\u0301vi\u00f0, um heimin kring seg og ikki minst um seg sja\u0301lvt."}, {"text_idx": "#000003", "text": "A\u0301\u00f0renn bo\u0301kaklubburin hja\u0301 Bo\u0301kadeild F\u00f8roya L\u00e6rarafelags var\u00f0 settur a\u0301 stovn i\u0301 1986, og eg gj\u00f8rdist limur fra\u0301 fyrsta degi, var eg fyrst limur i\u0301 Anders Ands Bogklub. Har fekk eg vi\u00f0 j\u00f8vnum millumbili barnab\u00f8kur, i\u00f0 bygdu a\u0301 teknifilmar hja\u0301 Disney, sendandi u\u0301r Danmark. Ein av hesum mongu bo\u0301kum var Tyren Ferdinand, i\u00f0 kom u\u0301t a\u0301 donskum i\u0301 1983."}, {"text_idx": "#000004", "text": "S\u00f8gan stendur sterkt i\u0301 mi\u0301num minni. Hetta er av somu ors\u00f8k ein av mi\u0301num yndis barnabo\u0301kum. Mamma og babba hava mangan veri\u00f0 noydd at lesa hana umaftur og umaftur vi\u00f0 mi\u0301n songarstokk mi\u00f0skei\u00f0is i\u0301 a\u0301ttatia\u0301rinum."}, {"text_idx": "#000005", "text": "Bo\u0301kin sny\u0301r seg um spanska ka\u0301lvin Ferdinand, sum i\u0301 mun til allar hinar javngomlu ka\u0301lvarnar, ikki ti\u0301mur at berjast, larma og vi\u0301sa si\u0301na kropsliga styrki. Ferdinand vil heldur hava fri\u00f0 at sita undir si\u0301num yndis tr\u00e6i, har hann kann lukta v\u00f8kru blo\u0301murnar, i\u00f0 vaksa har. Mamma Ferdinand er bangin um, at hann ikki er heilt eins og hinir ka\u0301lvarnir. Men hon letur hann to\u0301 fa\u0301a fri\u00f0, ti\u0301 hann hevur ta\u00f0 ju\u0301 best, ta\u0301 i\u00f0 hann sleppur at lukta blo\u0301murnar."}, {"text_idx": "#000006", "text": "Ta\u0301 Ferdinand og hansara javnaldrar gjerast vaksnir tarvar, koma menn til bo\u0301ndagar\u00f0in at vitja. Mennirnir leita eftir sto\u0301rum og sterkum tarvum. Hesir skulu ny\u0301tast til tarvafikting. Av ti\u0301, at Ferdinand nu\u0301 er st\u00f8rsti og sterkasti tarvurin a\u0301 gar\u00f0inum, ver\u00f0ur hann valdur og sendur til Madrid at luttaka i\u0301 tarvadysti. Men Ferdinand hevur ongan a\u0301huga i\u0301 at berjast vi\u00f0 nakran. I\u0301 sta\u00f0in fyri at lata seg \u00f8sa av tarvafiktarunum og bjo\u0301\u00f0a teimum av i\u0301 ringum, setur hann seg heldur at lukta t\u00e6r mongu v\u00f8kru blo\u0301murnar, i\u00f0 a\u0301sko\u00f0ararnir kasta ni\u00f0ur a\u0301 v\u00f8llin fyri at hei\u00f0ra tarvafiktarunum."}, {"text_idx": "#000007", "text": "Ta\u0301 fo\u0301lk hava sta\u00f0fest, at Ferdinand ikki kann ny\u0301tast til tarvafikting, ver\u00f0ur hann sendur heim aftur til gar\u00f0in. Og um hann enn er til, so situr hann uttan iva framvegis undir si\u0301num yndistr\u00e6i og luktar v\u00f8kru blo\u0301murnar."}, {"text_idx": "#000008", "text": "Sum 4-5 a\u0301ra gamal visti eg sja\u0301lvandi ikki, hvi\u0301 eg var so drigin at bo\u0301kini. Ta\u00f0 er to\u0301 munandi l\u00e6ttari at skilja hvi\u0301 i\u0301 dag. Sum ein skapandi, samkyndur drongur var eg, eins og Ferdinand, ikki heilt sum hinir javnaldrarnir. Eg ti\u0301mdi ei heldur at berjast, beistast, larma, da\u0301lka meg og vi\u0301sa mi\u0301na kropsligu styrki. Heldur ikki um eg var b\u00e6\u00f0i st\u00f8rst og sterkast millum mi\u0301nar javnaldrar. M\u00e6r da\u0301mdi no\u0301gv betur at sp\u00e6la fri\u00f0aliga fyri meg sja\u0301lvan."}, {"text_idx": "#000009", "text": "Hinir dreingirnir h\u00f8vdu onnur a\u0301hugama\u0301l enn eg. Teir vo\u0301ru li\u0301kagla\u00f0ir vi\u00f0 ti\u0301, sum eg metti vera spennadi og a\u0301hugavert at takast vi\u00f0. Teimum da\u0301mdi best at bro\u0301ta og oy\u00f0ileggja ta\u00f0 mesta, teir fingu hendurnar a\u0301. Hetta skilti eg als ikki. Eg skilti heldur ikki, hvi\u0301 hesum somu dreingjum da\u0301mdi so v\u00e6l at hyggja at filmum, har sta\u0301silig hu\u0301s, bilar og a\u00f0rir vakrir lutir, vo\u0301r\u00f0u sprongdir i\u0301 luftina. Hvi\u0301 ynskti nakar at oy\u00f0ileggja sli\u0301kan vakurleika?"}, {"text_idx": "#000010", "text": "Eg vildi heldur skapa vakurleika vi\u00f0 mi\u0301num hondum og mi\u0301num hugflogi. M\u00e6r da\u0301mdi ti\u0301 best at tekna, ma\u0301la, uppfinna, skriva, framf\u00f8ra, dansa, gera mo\u0301tashow, sp\u00e6la handil og sni\u00f0geva, me\u00f0an hinir dreingirnir heldur vildu kri\u0301ggjast, berjast og ni\u00f0urbro\u0301ta."}, {"text_idx": "#000011", "text": "Eins og Ferdinand kundi eg ti\u0301 sum sma\u0301drongur l\u00e6ttliga hv\u00f8rva inn i\u0301 mi\u0301n egna skapandi heim, har vakurleikan alti\u0301\u00f0 ra\u0301ddi, og alt fekk fri\u00f0 at vera fagurt. Ein vakurleiki, sum er at finna alla sta\u00f0ni kring okkum \u00f8ll. Eisini sum vaksin. Vit skulu bara hyggja ella lukta no\u0301g v\u00e6l og no\u0301g leingi."}, {"text_idx": "#000012", "text": "F\u00f8royar lesa skal vera vi\u00f0 til at skapa lesigle\u00f0i, seta f\u00f8royska ma\u0301li\u00f0 i\u0301 mi\u00f0deplin og skapa karmar fyri eini go\u0301\u00f0ari lesimentan."}, {"text_idx": "#000013", "text": "Um F\u00f8royar lesaUpprunin til F\u00f8royar lesaEndama\u0301li\u00f0Samstarvi\u00f0LesivanakanninginTemaSummarbo\u0301kinKom-og-lesMillum permurnarF\u00f8royingar lesaLesipreiMi\u0301tt bo\u0301kaminniRith\u00f8vundapra\u0301tMa\u0301l & mi\u00f0lanA\u0301 breddanumFilmar um lesingSku\u0301labo\u0301kav\u00f8r\u00f0urinL\u00e6rarinNa\u0301mslektarinNa\u0301msfr\u00f8\u00f0ingurinLandssty\u0301risma\u00f0urinMaria og RonjaLesandi skiparinSambandBo\u0301kaslu\u0301kurinMore"}, {"text_idx": "#000014", "text": "Summarbo\u0301kinKom-og-lesMillum permurnarF\u00f8royingar lesaLesipreiMi\u0301tt bo\u0301kaminniRith\u00f8vundapra\u0301tMa\u0301l & mi\u00f0lanA\u0301 breddanum"}]